"נלבישך שלמת בטון ומלט…"- הנחיות למנחה
מרכז צעיר, עתיד במדבר

בשנים האחרונות אנו עדים למאבקים חברתיים לא מעטים למען שימור השטחים הפתוחים אל מול מגמת פיתוח אתרים תיירותיים בהם. דוגמאות למאבקים מסוג זה ניתן למצוא באתרים הבאים:
מאבק על חוף פלמחים- http://www.savepalmahim.org/site/site_default.asp
עמק ססגון- http://www.sasgon.org

בימים אלה, שבהם השיח 'הירוק' בארץ עולה ופורח, מעניין להסתכל על זמנים אחרים ולעמוד על סדרי עדיפויות שונים. דף לימוד זה חושף את הלומדים למכלול השיקולים ומאפשר להם לבדוק את מערכת הערכים שלהם בבואם לדון בסוגיית שימור טבע מול פיתוח משאבים לאדם.
דרך מקרה המבחן של ייבוש אגם החולה, מוזמנים הלומדים לבחון לעומק את מערכת היחסים שבין אלוהים- אדם- טבע.
הלימוד מאפשר  לקיים שיח ביקורתי סביב נושא השימור מול פיתוח דרך הצפת השאלות הנובעות מדילמה זו:
•	האם האדם תמיד קודם לטבע? 
•	האם ישנם מצבים שבהם טובתו של האדם (פרנסתו, בריאותו וכו') מחייבת פגיעה בטבע?
•	 איך ניתן לאזן את הפגיעה כאשר אין ברירה אלא לבצעה?

לימוד בעקבות דף המקורות: 
•	מידע נוסף על פרויקט ייבוש החולה ועל הצפתה המחודשת ניתן למצוא בקישור הבא:
http://www.amalnet.k12.il/meida/water/maamar_print.asp?code_name=A_maim0251#4
•	כדי להעצים את הדילמה המוצגת בדף מומלץ להשתמש בתיאור התפיסה הרווחת בתחילת המאה ה-19  ובהמשך על ידי החלוצים עם קום המדינה, ביחס לביצה ולקשיים והמחלות שמהם סבלו תושבי אזור החולה לפני הייבוש (ראו בקישור לעיל). 
•	שאלות מנחות נוספות:
-	אילו מטרות לא מוצהרות היו לפרויקט ייבוש החולה?
-	האם הצורך בשימור תמיד גובר על הצורך בפיתוח?
-	הציעו דוגמאות אקטואליות למצבים שבהם יש התנגשות בין שימור לפיתוח, בטבע אבל לא רק...
-	מהו לדעתכם שורש הבעיה במקרה של ייבוש החולה – האם עצם רעיון הייבוש או דרך ביצועו?

•	מתודות הנחיה:
הכיתה מתחלקת לשלוש קבוצות, וכל אחת מהן מייצגת נקודת מבט אחת שאותה עליה להסביר אותה ולשכנע:
-	נקודת המבט החלוצית
-	נקודת המבט המסורתית
-	נקודת המבט של האמן/הרומנטיקן
ניתן להשתמש בטכניקת 'אקווריום' - נציגים של שתי קבוצות יושבים זה מול זה, כל אחד מציג את טיעוניו ומקשיב לטיעוני החבר שמולו. 

אופציה נוספת, העושה שימוש רק בחלק מהמקורות ומתאימה לתלמידי תיכון:
•	חלקו לתלמידים את הקטע 'מחצבים ביד האדם' שלקוח מספר לימוד משנות החמישים. קראו אותו יחד ודונו בעזרת השאלות המנחות בהשקפה הטוענת שעל האדם לשפר את הטבע:
-	איך תפסו החלוצים את אדמת הארץ?
-	מהו תפקידו של החלוץ ביחס לאדמה?
-	מהי שאיפת החלוצים?
-	מהו היחס של האדם לטבע?
•	בררו עם התלמידים מהי לדעתם גישת היהדות בנושא זה - שימור או פיתוח?
•	קראו ביחד את המדרש מקהלת רבה, ז, כח, ודונו בהשקפה המוצגת בו בעזרת השאלות המנחות: 
-	לפי מדרש זה, מה תפקידו של האדם בעולם?
-	מה ניתן ללמוד מכך על יחס היהדות לטבע?
-	מה ניתן ללמוד מכך לימינו?
•	איזו דרך עדיפה בעיניכם, שימור או פיתוח? מדוע?